VSRS Sklep X Ips 456/2014
Sodna praksa Vrhovnega sodišča, 2015-02-17

Fikcija vročitve nastopi 15 dan po tem, ko je bilo naslovniku v hišnem predalčniku puščeno obvestilo. Na nastop fikcije pa ne vpliva sobota, nedelja, praznik, ki je dela prost dan, ali drug dela prost dan v RS.

II. Tožeča stranka sama trpi svoje stroške revizijskega postopka.

1. S pravnomočno sodbo (1. točko izreka sodbe in sklepa), navedeno v uvodu tega sklepa, ki jo tožnica (v nadaljevanju revidentka) izpodbija z revizijo, je sodišče prve stopnje na podlagi prvega odstavka 63. člena Zakona o upravnem sporu (v nadaljevanju ZUS-1) zavrnilo njeno tožbo zoper odločbo Republike Slovenije, Upravne enote Litija, št. 359-29/2010-51 z dne 31. 3. 2014, v zvezi z odločbo tožene stranke, št. 35020-19/2014/3/00641111 z dne 30. 6. 2014.

3. Zoper pravnomočno sodbo, izdano na prvi stopnji, lahko stranke vložijo revizijo v 30 dneh od vročitve prepisa sodbe (prvi odstavek 83. člena ZUS-1). Revizija se vloži pri upravnem sodišču v zadostnem številu izvodov za sodišče in nasprotne stranke (88. člen ZUS-1).

4. Revizija kot vloga, vezana na rok, je pravočasna, če je po prvem oziroma drugem odstavku 112. člena Zakona o pravdnem postopku (v nadaljevanju ZPP), ki se po določbi prvega odstavka 22. člena ZUS-1 primerno uporablja za vprašanja postopka, ki z ZUS-1 niso urejena, izročena pristojnemu sodišču preden se rok izteče. Če se pošlje vloga po pošti priporočeno ali brzojavno, se šteje dan oddaje na pošto za dan izročitve sodišču, na katero je naslovljena (drugi odstavek 112. člena ZPP v zvezi s prvim odstavkom 22. člena ZUS-1).

5. V obravnavani zadevi je bila izpodbijana sodba prvostopenjskega sodišča skrbniku za poseben primer, ki je v postopku pred sodiščem prve stopnje zastopal revidentko, vročena s fikcijo vročitve dne 28. 9. 2014. Iz obvestila, pripetega k izpodbijani sodbi, izhaja, da je bilo to skrbniku za poseben primer puščeno v hišnem predalčniku dne 13. 9. 2014, zato se je 15-dnevni rok za dvig pisanja iztekel v nedeljo 28. 9. 2014. Ker naslovnik pisanja ni dvignil, je tega dne nastopila fikcija vročitve (četrti odstavek 142. člena ZPP). Vrhovno sodišče je namreč že v več zadevah (kot npr. II Ips 39/2012 z dne 11. 4. 2012, I Up 214/2011 z dne 30. 5. 2012, I Up 725/2011 z dne 4. 7. 2012, II Ips 58/2011 z dne 24. 10. 2013, III Ips 3/2013 z dne 20. 3. 2013 in druge) sprejelo stališče, da fikcija vročitve v takem primeru nastopi s pretekom zadnjega, 15. dne, odkar je bilo stranki puščeno obvestilo. Na nastop fikcije pa tudi ne vpliva sobota, nedelja, praznik, ki je dela prost dan, ali drug dela prost dan v RS.(1)  Rok za vložitev revizije je zato začel teči 29. 9. 2014 in je potekel v torek, 28. 10. 2014. Revizija pa je bila vložena priporočeno na pošto šele 30. 10. 2014, to je prepozno, saj je vložena po izteku roka za njeno vložitev.

6. Glede na navedeno je sodnik poročevalec Vrhovnega sodišča na podlagi 89. člena ZUS-1 revizijo zavrgel kot prepozno.

7. Revident z revizijo ni uspel, zato sam trpi svoje stroške revizijskega postopka (prvi odstavek 165. člena in prvi odstavek 154. člena ZPP v zvezi s prvim odstavkom 22. člena ZUS-1).

(1) Glej Načelno pravno mnenje, občna seja VS RS 14. 1. 2015 in odločbe Vrhovnega sodišča: I Up 540/2012 z dne 16. 1. 2013, I Up 519/2012 z dne 16. 10. 2013 in I Up 84/2014 z dne 13. 3. 2014.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.